रायपुर. मोतीबाग चौक से 9 साल की मासूम का 2010 में अपहरण करने वाली महिला ने उसे फैजाबाद में 10 हजार में बेचा और इस सौदे ने एक मासूम की जिंदगी ही बदल दी। अपनी मां और घर की लाडो रानी अनजान लोगों की गुलाम बन गई। घर के झाडू-पोंछे और बर्तन से लेकर कपड़े धोने की पूरी जिम्मेदारी उसने नन्हें कंधों पर उठाई। दिन, महीने और साल गुजरते चले गए। नन्हीं बच्ची ने जवानी की दहलीज पर कदम रख दिया, चेहरा-मोहरा बदल गया, तब जाकर उसे दोबारा मां की गोद नसीब हो पाई।
संभवत: राजधानी और आसपास यह पहला मामला है जब कोई लड़की इतनी कम उम्र में किडनैप हुई और बड़ी होने के बाद मिली। भास्कर ने बच्ची के करीबियों से बात की और बच्ची के अनुभव पूछे। पता चला कि उसे इतने सालों में यह तो पता था कि उसका घर कहां है लेकिन ये नहीं जानती थी कि घर कैसे पहुंचेगी। बिकने के बाद वह जहां गई, उसे तुरंत काम दे दिया गया। कपड़ा धोने या बर्तन की सफाई। एक दिन भागने का साहस किया। थोड़ी ही दूर भागी होगी कि घेरकर पकड़ लिया गया। बच्ची ने बताया कि इसके बाद तब तक पिटाई हुई, जब तक वह बेसुध नहीं हो गई। यही नहीं, निगरानी इतनी बढ़ गई कि घर से झांकने तक की इजाजत नहीं थी। कई दिन ऐसे ही गुजरते रहे। हर रात रोते हुए यही सोचकर सोती कि शायद कल वाला सवेरा उसकी जिंदगी में रौशनी लेकर आएगा और मां उसे इतन जालिमों के चंगुल से छुड़ाकर ले जाएगी। वही हुआ। वर्दी वालों के साथ दो दिन पहले मां उस तक पहुंच गई। अब उसके सिर पर मां का सुरक्षित साया है और वह अपने घर पहुंच चुकी है।
लिपटी हुई है मां से
लाडो घर लौट आई लेकिन अब भी डरी हुई है। एक अनजाना सा खौफ उसकी आंखों में साफ नजर आ रहा है। उसे फैजाबाद से राजधानी लाने वाले पुलिस अधिकारी और महिला स्टाफ का दिल भी उसकी हालत देखकर भर आया। पूरे सफर के दौरान वह मां से ही लिपटी रही।
हर सवाल पर खामोशी
बरसों जुल्म सहते सहते उसके दिल में डर समा गया है। वह किसी से कोई बात नहीं कर रही है। कुछ भी सवाल करने पर वह जवाब नहीं देती। कुछ पल घूरकर देखने के बाद नजरें झुका लेती हैं। पुलिस के बड़े अफसर भी उससे कोई बात नहीं कर रहे हैं। अफसरों का कहना है कि उसे सामान्य होने में अभी वक्त लगेगा।
मां ने भी नहीं छोड़ी थी तलाश
पांच साल बाद बच्ची के मिलने की खुशी और इतने साल उससे दूर रहने का गम अभी भी उसकी मां का पीछा नहीं छोड़ रहा है। हालांकि उसकी मां ने इन छह सालों में उसकी तलाश जारी रखी थी। वह हर दर पर जाती थी कि बच्ची मिल जाए। अब जब उसे बेटी मिल गई, तो वह उसका हाथ कसकर थामे हुए है। इतने करीब रखा है कि हाथ कहीं फिर न छूट जाए।
गिरोह ने बच्ची फिरोजाबाद की ऐसी गली में बेची जहां पुलिस का घुसना मुश्किल
राजधानी से छह माह पहले किडनैप की गई मासूम को एक गिरोह ने फिरोजाबाद के एक इलाके में बेच दिया था। बच्ची को वहां की एक चर्चित गली की चाल में रखा गया। बच्चे बेचने और उन्हें अंधेरी दुनिया में धकेल देने वाले गिरोह ने इस चाल की ऐसी किलेबंदी रखी थी कि पुलिस ने कई बार छापे मारे लेकिन बच्ची नहीं मिली। पता चला कि वहां पूरे प्रशासनिक तंत्र के साथ भी छापे मारे जाएं, तब भी कोई बरामद नहीं हो पाता क्योंकि भनक लगते ही गिरोहबाज बच्चियों को इस तरह अंडरग्राउंड करते हैं कि कोई नहीं मिलता। मोतीबाग से गायब हुई बच्ची इस वजह से मिल पाई क्योंकि कुछ दिन पहले वह भाटापारा की एक युवती की मदद से हिम्मत करके भाग निकली और कई खतरे उठाते हुए उत्तरप्रदेश पुलिस तक पहुंच गई। पुलिस ने उसे सुरक्षा दी और इस तरह वह रायपुर लौट पाई।
बच्चियों को गायब कर देते हैं
इस बच्ची के बारे में प्रदेश की पुलिस को पुख्ता इनपुट मिला था कि उसे राधा गली में रखा गया है, जहां प्रदेश की तीन बच्चियां और हैं। इसके बाद पुलिस ने उन्हें बरामद करने की कोशिश कई स्तर पर की, छापे भी मारे गए लेकिन हर बार बच्चियाें को पुलिस की नजरों से गायब कर दिया गया। पुलिस को खाली हाथ ही लौटना पड़ा। पुलिस अफसरों ने बताया कि राधा गली एक पूरी चाल की तरह है, जहां की पतली और संकरी गलियां भूलभुलैया जैसी हैं। एक ओर से छापा मारने पर गिरोहबाज दूसरी ओर से बच्चियों को गायब कर देते हैं।
सुबह मौका मिला और भागी
उन्हें मालूम था कि भागते हुए अगर पकड़े गए तो सीधे जान से मार दिया जाएगा। पर उस नर्क जैसी जिंदगी से मर जाना बेहतर समझा और एक बार जान की बाजी लगाने की ठान ली। एक दिन सुबह-सुबह मौका मिला। रात को उस गली में कोई जश्न था, इस वजह से सुबह सब नींद में थे। बच्ची और भाटापारा की युवती इसी मौके की तलाश में थे। दोनों एक साथ भाग निकले। सीधे बस स्टैंड पहुंचे वहां गाड़ी नहीं थी। एक आटो से बैठकर भागने लगे लेकिन वहां से ज्यादा दूर नहीं जा सके। उन्हें लगा रास्ते में ही दोनों को पकड़ लिया जाएगा। दोनों बीच रास्ते में उतरकर पैदल ही भागे। एक गांव में जाकर छिपने की काेशिश की। वहां किसी को शक हुआ और उन्होंने पुलिस को खबर दे दी। पुलिस वालों ने पहुंचकर पूछताछ की लेकिन वे जवाब नहीं दे सके। शक के आधार पर उन्हें हिरासत में ले लिया गया और पूरी कहानी पता चलने के बाद पुलिस ने उसे शरण दी। इस तरह वह वापस रायपुर लौट सकी।
सामाजिक संस्था की मदद
फिरोजाबाद पुलिस ने दोनों की कहानी सुनी तो हैरान रह गए और सामाजिक संस्थाओं से संपर्क किया। एक संस्था ने ही कोर्ट के जरिये दोनों को अपने सुपुर्द लिया तथा दिल्ली में मातृछाया तक पहुंचाया। वहीं दोनों ने बताया कि वे छत्तीसगढ़ के हैं। भाटापारा की युवती से जानकारी मिलने पर यहां खबर दी गई। भाटपारा की पुलिस उसे लेने के लिए वहां पहुंची। पुलिस अधिकारियों को रायपुर की बच्ची के बारे में जानकारी मिली तो उन्होंने यहां खबर दी। इसके बाद रायपुर पुलिस हरकत में आई।
युवती ने दी हिम्मत
राधा गली में शहर की बच्ची के साथ भाटापारा की एक युवती थी। दोनों एक ही जगह में रखे गए थे। युवती को देह व्यापार में धकेल दिया गया था, लेकिन यहां की बच्ची से वहां के काम कराए जा रहे थे। बाकी युवतियों का हाल देखकर बच्ची इतनी डरी हुई थी कि बोलने तक का साहस नहीं कर पाती थी। तीन साल पहले एक बार भागने की काेशिश की, लेकिन सफल नहीं हुई। भाटापारा की युवती प्रताड़ना सहते सहते तंग आ चुकी थी। उसी ने बच्ची को हिम्मत दी और भागने की प्लानिंग बनाई।
क्या हुआ था 5 साल पहले
9 साल की नन्हीं बच्ची अपनी मां के साथ मोतीबाग चौक के पास एक दरगाह में आई थी। बच्ची को चौक पर छोड़कर वह कुछ मिनट के लिए गई और लौटी तो बच्ची वहां नहीं थी। जांच में पता चला कि बच्ची से एक महिला बात कर रही थी। बच्ची का कहना है कि उसे चाकलेट खिलाई गई तो वह बेहोश हो गई। उसके बाद होश संभाला तो फिरोजाबाद में थी। उधर, उसकी मां बच्ची के गायब होने के बाद से अब तक रोजाना दरगाह में मत्था टेककर बच्ची की वापसी के लिए प्रार्थना करती थी। उसे उम्मीद थी कि बच्ची जरूर मिलेगी।
ज्यादा याद नहीं था, पुलिस को करनी पड़ी मशक्कत
बच्ची को ज्यादा याद नहीं था। वह अपने बारे में केवल रायपुर और मोतीबाग चौक के बारे में ही जानकारी दे पा रही थी। उसके बाद पुलिस ने रिकार्ड निकलवाया कि कहां की बच्ची गायब हुई है। फिर गोलबाजार थाने से एक बच्ची के बारे में जानकारी हुई। पुलिस को उसके बाद भी तीन बार चक्कर काटने पड़े, तब सही पहचान हो सकी।
एक गिरोहबाज गिरफ्तार
पुलिस ने बच्ची के अपहरण और उसे प्रताड़ित करने के आरोप में अभी एक युवक को गिरफ्तार किया गया है। एडिशनल एसपी सिटी विजय अग्रवाल ने बताया कि उसकी पहचान लालाराम के रूप में हुई है। वह अभी दिल्ली की जेल में है। उसके दो भाई और मां पर भी देश के कई इलाके की बच्चियों को बंधक बनाकर रखने का आरोप है। सभी फरार हैं।
नहीं मिला महिला का सुराग
मोतीबाग चौक के पास से बच्ची को गायब करने वाली महिला का कोई सुराग नहीं मिला है। पुलिस अफसरों का कहना है कि आरोपी लाला राम को रिमांड पर रायपुर लाया जाएगा। उससे यह पता चल सकेगा कि उसे और उसके भाइयों के पास इस बच्ची को किस महिला ने बेचा था। अफसरों के अनुसार इस केस में लाला ही महत्वपूर्ण कड़ी है।
hin_Deva hin_Deva hin_Deva hin_Deva bho_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva bho_Deva hin_Deva hin_Deva hin_Deva